
Ομιλία Κώστα Βασιλείου,
Γενικού Διευθυντή, Επικεφαλής Τραπεζικής Επιχειρήσεων και Επενδυτικής Τραπεζικής Ομίλου, Eurobank
Go in Athens,
Ξενοδοχείο Athenaeum Intercontinental,
Δευτέρα 21 Μαρτίου 2016

Κύριε Yπουργέ,
Εξοχότατοι Κύριοι Πρέσβεις,
Κύριοι Πρόεδροι Φορέων,
Αγαπητοί προσκεκλημένοι buyers,
 Κυρίες και κύριοι,

Είναι μεγάλη μας τιμή να σας καλωσορίσουμε στο Go in Athens, μια ακόμα πρωτοβουλία της Eurobank για τη στήριξη της εξωστρέφειας της ελληνικής οικονομίας και να σας ευχαριστήσουμε θερμά για την ανταπόκρισή σας στην πρόσκλησή μας.
[bookmark: _GoBack]
Στη Eurobank , ήδη από το 2009, είχαμε δομήσει την στρατηγική της τράπεζας γύρω από την έννοια της εξωστρέφειας. Ο όμιλος Eurobank διαχρονικά στηρίζει ενεργά, με θεσμικές παρεμβάσεις, τους εξωστρεφείς κλάδους της οικονομίας  και την υγιή επιχειρηματικότητα, ως πυλώνες για υγιή και βιώσιμη ανάπτυξη.   

Στο πλαίσιο αυτό, έχουμε αναλάβει μια σειρά από ενέργειες μεγάλης κλίμακας, στο επίκεντρο των οποίων βρίσκεται το πρόγραμμα GO, το οποίο και υπήρξε μια από τις εξέχουσες πρωτοβουλίες του Προέδρου μας, κ. Νίκου Καραμούζη. 

Μέχρι σήμερα, στο πλαίσιο του Προγράμματος Go International, έχουν ολοκληρωθεί με επιτυχία πέντε επιχειρηματικές αποστολές στο εξωτερικό 

(Ρουμανία 2010, Κύπρος 2011, Σερβία 2011, Ρουμανία 2012, Ρωσία 2013).  Σε αυτές πραγματοποιήθηκαν συνολικά περισσότερες από 4.000 Β2Β συναντήσεις, μεταξύ 350 ελληνικών επιχειρήσεων και 600 ξένων ομολόγων τους.

Στο σημερινό, μεταβαλλόμενο οικονομικό τοπίο, μετεξελίξαμε το Go International για να μπορέσει να αγκαλιάσει όσο γίνεται περισσότερους έλληνες εξαγωγείς, φέροντάς τους σε επαφή εδώ, στην έδρα τους, με εξέχοντες διεθνείς buyers.  Σε έναν από τους πλέον νευραλγικούς κλάδους  για τις ελληνικές εξαγωγές, αυτό των τροφίμων και ποτών.

Με μεγάλη χαρά λοιπόν σας υποδεχόμαστε στην επόμενη φάση του κύκλου του Go International, το Go in Athens!

Η διοργάνωση του Go In Athens τελεί υπό την αιγίδα του Υπουργείου Εξωτερικών και συν-διοργανώνεται με
· την οργανωτική φροντίδα του Πανελλήνιου Συνδέσμου Εξαγωγέων (ΠΣΕ), 
· τη συνεργασία του Συνδέσμου Εξαγωγέων Βορείου Ελλάδος (ΣΕΒΕ), του Συνδέσμου Εξαγωγέων Κρήτης (ΣΕΚ), του Συνδέσμου Επιχειρήσεων και Βιομηχανιών (ΣΕΒ) και του Συνδέσμου Ελληνικών Τουριστικών Επιχειρήσεων (ΣΕΤΕ), 
· καθώς και την υποστήριξη των μεγαλύτερων Διμερών Εμπορικών Επιμελητηρίων: ΕΛΛΗΝΟΒΡΕΤΑΝΙΚΟΥ, ΕΛΛΗΝΟΓΑΛΛΙΚΟΥ, ΕΛΛΗΝΟΓΕΡΜΑΝΙΚΟΥ, ΕΛΛΗΝΟ-ΙΤΑΛΙΚΟΥ, ΕΛΛΗΝΟΚΑΝΑΔΙΚΟΥ και του ΕΛΛΗΝΟ-ΟΛΛΑΝΔΙΚΟΥ ΕΜΠΟΡΙΚΟΥ ΣΥΝΔΕΣΜΟΥ.   

Τους ευχαριστούμε όλους θερμότατα για την άψογη συνεργασία, όπως και τη διαχρονική στήριξή τους.



Στο Go in Athens, με την ίδια κεντρική ιδέα, ενός επιχειρηματικού φόρουμ που δίνει την ευκαιρία για ένα μεγάλο πλήθος άμεσων συναντήσεων B2B ανάμεσα σε δυνητικούς εμπορικούς εταίρους, στη χώρα μας,  συγκεντρώσαμε στην Αθήνα περισσότερους από 50 στοχευμένους ξένους αγοραστές από την Αυστρία, το Βέλγιο, τη Γαλλία, τη Γερμανία, την Ιταλία, την Ισπανία, τον Καναδά, την Κίνα,  τη Μεγάλη Βρετανία,  την Ολλανδία και τη Σουηδία.  

Η ανταπόκριση αυτή, δεδομένης της οικονομικής συγκυρίας στη χώρα μας είναι και εξαιρετικά ελπιδοφόρα για τις προοπτικές της οικονομίας μας, καταδεικνύοντας ότι, παρά την κρίση, υπάρχει γόνιμο έδαφος για ουσιαστικές προσπάθειες.

Εντυπωσιακή επίσης είναι και η ανταπόκριση των Ελλήνων εξαγωγέων.  Σημειώθηκε ρεκόρ συμμετοχών, επιβεβαιώνοντας για μια ακόμη φορά την ανάγκη των ελληνικών επιχειρήσεων για θεσμικές δράσεις που προωθούν την εξωστρέφεια της οικονομίας.    Οι προκαθορισμένες συναντήσεις μεταξύ ελλήνων και ξένων επιχειρηματιών (Β2Β) πραγματοποιούνται σε ειδικά διαμορφωμένους χώρους του ξενοδοχείου, ξεκίνησαν σήμερα το πρωί και θα διαρκέσουν ως και την Τετάρτη 23 Μαρτίου, ενώ πλησιάζουν τις 1.500. 

Κυρίες και κύριοι,  

Με στόχο να μεγιστοποιήσουμε περαιτέρω τη διείσδυση αυτής της πρωτοβουλίας, η αποψινή μας εκδήλωση μεταδίδεται μέσω live streaming από το Exportgate.gr, την επιτυχημένη ηλεκτρονική πύλη εξαγωγών της Eurobank, που προωθεί την επιχειρηματική δικτύωση εταιρειών σε παγκόσμιο επίπεδο.  

Το Exportgate  φέρνει σε επαφή πάνω από 1.500 Έλληνες εξαγωγείς με 3.000 διεθνείς αγοραστές και δίνει πρόσβαση στη μεγαλύτερη βιβλιοθήκη εξαγωγών με εμπορικές πληροφορίες, για πάνω από 180 χώρες. 

(Video Exportgate)  

Παράλληλα με τη σημερινή μας πρωτοβουλία,  εντείνουμε τις δράσεις μας για τη στήριξη των Ελλήνων εξαγωγέων σε πανελλαδικό επίπεδο,  καθώς συνεχίζουμε τις Ενημερωτικές Ημερίδες με θέμα «Ολοκληρωμένες λύσεις για την υποστήριξη του Διεθνούς Εμπορίου από τη Eurobank» σε κομβικά σημεία της Ελλάδας καθ’όλο το 2016, ενώ στους άμεσους στόχους μας είναι μια μεγάλης κλίμακας δράση στη Θεσσαλονίκη, σε συνεργασία με τον ΣΕΒΕ. 

Είναι τιμή να κηρύξω την έναρξη του Go in Athens και να καλέσω στο βήμα την κ. Χριστίνα Σακελλαρίδη, Προέδρο του ΠΣΕ και πολύτιμη συνοδοιπόρο μας σε αυτή τη διοργάνωση, καθώς και σε όλες τις διοργανώσεις του Go!

